અમદાવાદ– શેરબજારમાં છેલ્લા બે દિવસનો ઘટાડો અટકી ગયો છે, અને આજે જીડીપી ડેટા જાહેર થાય તે પહેલા શેરબજારમાં જોરદાર લેવાલી આવી હતી, અને શેરોના ભાવ ઝડપી ઉછળ્યા હતા. સેન્સેક્સમાં પણ 400થી વધુ પોઈન્ટનો ઉછાળો નોંધાયો હતો. તેમજ નિફટી પણ 10,750ની સપાટી કૂદાવી ગયો હતો. આજે મીડકેપ અને સ્મોલકેપ શેરોમાં ભારે લેવાલીથી તેજી જોવાઈ હતી. ટ્રેડિંગ સેશનને અંતે સેન્સેક્સ 416.27(1.19 ટકા) ઉછળી 35,322.38 બંધ રહ્યો હતો. તેમજ નિફટી ઈન્ડેક્સ 121.80(1.15 ટકા) ઉછળી 10,736.15 બંધ થયો હતો. આજે હેવીવેઈટ શેરો જેવાકે એચડીએફસી બેંક, એચયુએલ, એચડીએફસી, ઓએનજીસી, ઈન્ફોસીસ, રીલાયન્સ ઈન્ડસ્ટ્રીઝ અને કોટક મહિન્દ્રામાં નવી લેવાલીથી તેજી આગળ વધી હતી. એશિયાઈ સ્ટોક માર્કેટ પ્લસ હતા, જેથી શેરોના ભાવ મજબૂત જ ખુલ્યા હતા. તે પછી જીડીપી ડેટા પ્રોત્સાહક આવવાના સમાચાર પાછળ જાણકાર વર્તુળોની નવી લેવાલી આવી હતી. આજે બેંક, ફાર્મા, ફાઈનાન્સિયલ સર્વિસ, આઈટીસ એફએમસીજી, મેટલ સેકટરના શેરોમાં સારી એવી ખરીદી રહી હતી. તેની સામે પીએસયુ બેંક, ઓટોમોબાઈલ, ફાર્મા અને રિયલ્ટી સેકટરના શેરોમાં નફારૂપી વેચવાલી રહી હતી.